SA hokkiespan kyk nou na 'Plan C' | Netwerk24
Deur Johann de Jager 12 Mei 2021 16:20
Die Suid-Afrikaanse manshokkiespan se laaste verskyning by 'n Olimpiese Spele was in 2012 toe dié sportskouspel in Londen aangebied is. Foto: Getty Images
"Ons is besig met Plan C," sê Garreth Ewing, die afrigter, in reaksie op die nuus dat die beplande tuisreeks teen Maleisië gekanselleer is. Daar was 'n moontlikheid dat Suid-Afrika ná dié reeks ook in Maleisië sou gaan speel wat nou ook van die baan is.
Ewing sê hulle probeer om intussen nog 'n reeks teen 'n internasionale teenstander te reël.
"Ons het 'n paar spanne genooi, maar niemand het nog bevestig nie."
Suid-Afrika het vandeesmaand vyf toetse teen Namibië in Johannesburg gespeel.
Hy het 23 doele ingeryg in die reeks wat hy maklik met 5-0 – sonder 'n paar van sy gereelde spelers – gewen het.
Sommige sal die nut van so 'n reeks bevraagteken, maar Ewing sê dit steeds goed vir hulle en hy was dankbaar om die spelers in 'n wedstryd in aksie te sien.
Hy het boonop, met ander spelers wat speelkans gekry het, ook 'n beter idee gekry van watter spelers vorentoe weer betrek kan word.
Ewing sê sy groep vir die Spele is reeds aan die Suid-Afrikaanse Sportkonfederasie en Olimpiese Komitee (Saskok) gestuur, wat dit op 27 Mei sal bekendmaak.
"Ons moes 16 spelers kies, maar sal ook met drie plaasvervangers en 'n bykomende personeellid reis."
Die hokkietoernooi by die Spele word van 25 Julie tot 7 Augustus in die Oi-hokkiestadion gehou.
Argentinië se mans het in die 2016 Spele in Rio de Janeiro die goue medalje gewen.
België, ook 'n finalis in Rio, het Australië intussen as die voorste span op die wêreldranglys verbygesteek.